30.12.2022
SL
Uradni list Evropske unije
C 498/1
I (Resolucije, priporočila in mnenja)
RESOLUCIJE
ODBOR REGIJ 151.
PLENARNO ZASEDANJE OR, 11. 10.
2022–12.
10. 2022
Resolucija Evropskega odbora regij – Stanje v regijah in mestih v Evropski uniji
(2022/C 498/01)
EVROPSKI ODBOR REGIJ (OR),
OB UPOŠTEVANJU –
— svojega letnega poročila o stanju v regijah in mestih v EU, ki temelji na vključujočem pristopu, podprtem z dejstvi in dokazi, ter vključuje regionalni in lokalni barometer, ki odraža stališča predstavnikov lokalne in regionalne ravni, tudi več različnih partnerjev in institucij, (1) in nosilcem političnega odločanja na evropski, nacionalni, regionalni in lokalni ravni prinaša dokaze ter ključna priporočila glede najbolj perečih izzivov v prihodnjem letu;
— izidov Konference o prihodnosti Evrope in mnogih predlogov, ki se neposredno dotikajo lokalnih in regionalnih oblasti, ključnih akterjev pri iskanju rešitev za težave ljudi;
— govora o stanju v Uniji v letu 2022, ki ga je imela predsednica Evropske komisije 14. septembra 2022, in pisma o nameri predsednikoma Evropskega parlamenta ter Sveta,
OB UPOŠTEVANJU NASLEDNJEGA:
— Nezakonita in neutemeljena ruska vojna proti Ukrajini je povzročila in še povzroča smrt in uničenje, več milijonov ljudi pa je prisilila, da so zapustili svoje domove ter zbežali v drug kraj v Ukrajini ali v Evropsko unijo, zlasti v države članice na vzhodu, pri čemer so lokalne in regionalne oblasti prva raven, ki tem ljudem nudi podporo.
— Poleg posledic podnebnih sprememb in pandemije COVID-19 ter trgovinskih motenj je tako tudi vojna v Ukrajini veliko breme za mnoga gospodinjstva, mala in srednja podjetja ter lokalne in regionalne oblasti po vsej EU, saj ustvarja dodaten pritisk zaradi cen energije in hrane ter stalno naraščajoče inflacije –
1. poudarja, da njegovo letno poročilo o stanju v regijah in mestih v EU kaže, da se teritorialni razkorak v EU kot posledica pandemije COVID-19, vojne v Ukrajini in napredujočih podnebnih sprememb vse bolj povečuje, kar je zaskrbljujoče;
(1)
https://cor.europa.eu/sl/our-work/Pages/State-of-Regions-and-Cities-2022.aspx?origin=spotlight